Schlosár, Rastislav, poslanec NR SR (2022-10-21):
Pani poslankyne, páni poslanci, nikto z nás asi nepochybuje o tom, že slovenské drevo je mimoriadne dôležitou a pre Slovensko strategickou surovinou, resp. komoditou. Slovensko nie je štátom bohatým ani na ropu, ani na zemný plyn, ani na čierne uhlie či iné podobné suroviny, zato ale máme jedno bohatstvo, jedno obrovské bohatstvo tak v podobe našej kvalitnej poľnohospodárskej pôdy, čistej vody a rozsiahlych lesov. A práve toto bohatstvo si musíme za každú cenu chrániť, za každú cenu zachovať, ak chceme mať pred sebou budúcnosť aj ako štát, aj ako národ. Náš návrh ústavného zákona sa v tomto prípade zameriava konkrétne na slovenské drevo, na slovenské lesy. Na jednu z mála surovín v produkcii, v ktorej sme v podstate sebestační. Celé generácie našich predkov práve vďaka slovenskému drevu bývali, prežívali tuhé zimy a mnohí z nich, ktorí pracovali v ťažobnom či drevospracovateľskom priemysle, mali práve vďaka nášmu slovenskému drevu aj živobytie. Dnes sme však dospeli do situácie, keď sa vláda správa tak, ako keby sme mali nevyčerpateľné zásoby tejto strategickej suroviny, ako keby sme si mohli dovoliť bez akýchkoľvek obmedzení drancovať naše lesy a vyvážať v podstate neobmedzene a dlhodobo slovenské drevo do zahraničia. Podľa štatistík zo zväzu spracovateľov dreva sa zo Slovenska vyváža až 50 % vyťaženého surového dreva. A to pritom do týchto štatistík nie je započítaná nelegálna ťažba, teda nelegálne vyťažené a vyvezené drevo, ktoré pochádza väčšinou od súkromných vlastníkov lesov alebo z urbáru. Toto slovenské drevo končí v zahraničí, kde sa z neho vyrába najčastejšie nábytok, ktorý sa potom spätne dováža a predáva na Slovensku. Teda to, čo by sme mohli spracovať u nás doma na Slovensku, to, čo by sme, to, čo by mohlo slúžiť na získanie práce pre Slovákov, končí v rukách cudzincov a prináša zisky iným, teda prináša zisky zahraničným firmám a spoločnostiam. Inými slovami, to, čo patrí nám, to, čo patrí slovenským občanom, v konečnom dôsledku neslúži našim záujmom, ale opäť slúži cudzím záujmom. Aby som bol presnejší, odhaduje sa, že slovenská ekonomika tak prichádza o minimálne jednu miliardu eur ročne pridanej hodnoty. A nie je to o tom, že by sa slovenské drevo nemohlo spracovať u nás doma, pretože aj dnes je veľa domácich drevárskych firiem, ktoré sa samy sťažujú na to, že majú nedostatok dreva práve pre jeho vysoký export do zahraničia, a teda že sú nútené zo zahraničia drevo dovážať. Akú to má potom celé logiku, keď naše drevo na jednej strane vyvezieme, aby sme cudzie drevo potom, alebo teda výrobky z neho potom za drahé peniaze zasa doviezli späť a nakupovali? Navyše takto vyťažené drevo sa vyváža väčšinou v noci na rôznych preťažených kamiónových súpravách, ktoré ohrozujú aj bezpečnosť cestnej premávky a poškodzujú cestné komunikácie. Pre nás a teda nielen pre nás, ale pre každého, komu záleží na Slovensku, je takýto stav absolútne neudržateľný a neprijateľný. A to zvlášť teraz, keď sa nachádzame v energetickej kríze, keď ceny slovenského dreva neustále rastú, keď je obrovský záujem aj o palivové drevo a už teraz je ho nedostatok. Jednoducho vtedy, keď každý jeden kubík slovenského dreva potrebujeme tu na Slovensku, u nás, pre potreby slovenských obyvateľov, a nie pre potreby zahraničia. Ak by sme totiž vývoz dreva do zahraničia v objeme miliónov metrov kubických ročne zakázali alebo aspoň výrazne obmedzili, tak vysoká cena dreva by okamžite musela výrazne klesnúť, čo by pomohlo v zime mnohým slovenským domácnostiam, ktoré pomaly prechádzajú z toho zemného plynu na kúrenie drevom. Preto, panie poslankyne, páni poslanci, navrhujeme, aby bolo priamo v ústave drevo vyhlásené za strategickú surovinu Slovenskej republiky, chránenú Ústavou Slovenskej republiky, a to ako prvý krok k tomu, aby sme mohli následne prijať zodpovedajúcu legislatívu, ktorá zásadne obmedzí či priamo v prípade potreby umožní zakázať vývoz slovenského dreva do zahraničia. Na zaver len pripomínam, že nielen my, ale aj odborná verejnosť volá po okamžitom prijatí opatrení na ochranu slovenského dreva, napríklad Slovenský zväz výrobcov tepla. Ja vás prosím o podporu tohto zákona, pretože toto nie je otázka nejakej ideológie, nie je to otázka toho, či sme konzervatívci, liberáli, či sme ľavica, alebo pravica, toto je jednoducho otázka toho, či nám záleží na našom domove, na našej budúcnosti, na našich občanoch, jednoducho na našom Slovensku, alebo či nám na ňom nezáleží. To je celé, čo som chcel povedať. A ešte raz vás poprosím o podporu tohto nášho návrhu zákona. Ďakujem.